Imtella' Novembru 9, 2021 Rapport: Ruth Castillo B'investiment ta' nofs miljun Ewro, il-Fondazzjoni għall-Iskejjel t'Għada qed tirranġa l-grawnd tal-iskola sekondarja taż-Żokrija fil-Mosta. F'konferenza tal-aħbarijiet ġie spjegat li l-proġett kien maqsum f'żewġ fażijiet. L-ewwel fażi kienet tikkonsisti f'servizzi ta' lqugħ tax-xita u reġa' nbena s-saqaf tal-parkeġġ għall-karozzi taħt il-grawnd. Fit-tieni fażi, li mistennija tibda fil-ġimgħat li ġejjin, wiċċ il-grawnd se jinkesa b'turf sintetiku. Ġie spjegat li din hija waħda minn 20 skola li fihom se jkun qed isir dan it-tip ta' xogħol bil-ħsieb li jitjiebu l-faċilitajiet sportivi u ta' rikreazzjoni għall-istudenti. Il-Ministru għall-Edukazzjoni Justyne Caruana qalet dan ix-xogħol jorbot mal-politika nazzjonali biex tkun indirizzata l-obeżità, kif ukoll biex titrawwem kultura sportiva fit-tfal.